Fiċ-ċelebrazzjoni tal-1,000 anniversarju ta' Sansepolcro, il-belt karatterizzata mill-paċi u l-ġustizzja, apparti li deskritta bħala mudell tal-Vanġelu, il-Papa Benedittu XVI qal li l-Insara llum għandhom isibu modi kif jippromwovu fl-ibliet u l-pajjiżi fejn jgħammru, valuri tal-Vanġelu waqt li jilqgħu u jirrispettaw lil min iħaddan twemmin differenti. Waqt iż-żjara li għamel f'Sansepolcro, il-post imsemmi għas-Santu Sepulkru f'Ġerusalemm, il-Papa appella lin-nies tal-post sabiex jinqdew bl-anniversarju biex jimitaw lil San Arkanu u San Eġidju, li waqqfu din il-belt wara li rritornaw minn Ġerusalemm. Iż-żewġ qaddisin kienu jqisu l-belt bħala l-post fejn l-insara jaqdu s-sejħa tagħhom u jibnu soċjetà karatterizzata mill-paċi miksuba mit-tħaddim tal-ġustizzja. "Illum neħtieġu s-servizz tal-Knisja madwar id-dinja, espress mil-lajċi nvoluti fis-soċjetà ċivili b'sens ta' rieda li tmur lilhinn mill-interessi personali u partiġġjani tagħhom. Il-ġid komuni jkun ivvalutat iktar mill-ġid tal-individwu u sta għall-insara li jikkontribwixxu għall-ħolqien t'etika ġdida", qal il-Papa. Ħajr: Uffiċċju Komunikazzjoni tal-Kurja tal-Arċisqof.
L-impenn Ċiviku tal-Insara jrid Jirrispetta t-Twemmin tal-Oħrajn